תזריע מצורע

-2-

**כל הנגעים אדם רואה?**

הרוצה להתרומם על עצמו, אין לו לכרות בור לחברו, כי אם להקים רמה לעצמו. הרב ישראל סלנטר

**וְהַצָּר֜וּעַ אֲשֶׁר בּ֣וֹ הַנֶּ֗גַע בְּגָדָ֞יו יִֽהְי֤וּ פְרֻמִים֙ וְרֹאשׁוֹ֙ יִֽהְיֶ֣ה פָר֔וּעַ וְעַל שָׂפָ֖ם יַעְטֶ֑ה וְטָמֵ֥א טָמֵ֖א יִקְרָֽא׃** י"ג:מ"ה

 אחד הדינים המעניינים של הצרעת הוא שהמצורע נשאר מחוץ למחנה עד שהוא נטהר ובתקופה זו הוא קורא: "טמא! טמא!" כאשר אחרים מתקרבים אליו.

אפשר להבין שיש בכך עונש להתנהגותו. הוא דיבר לשון הרע ולא התנהג כראוי בחברה, ולכן התורה מחייבת אותו לשבת מחוץ למחנה ואף להרחיק אנשים מעצמו.

את סוף הפסוק אפשר לדרוש בדרך הבאה: "וטמא - טמא יקרא!" כלומר, האדם שהוא טמא, הוא זה שקורא לאנשים אחרים טמאים. דרשה זו באה על דרך מאמר חז"ל שכל הפוסל - במומו פוסל. אדם שרואה דברים רעים באנשים אחרים לא שם לב שהדברים השליליים שהוא רואה אצל אחרים הם בעצם חסרונות שלו.

הבעל שם טוב דרש דבר זה בדברי המשנה:

**כל הנגעים אדם רואה, חוץ מנגעי עצמו**- נגעים ב':ה'

המשנה מלמדת שהכהן יכול לראות את נגעי הצרעת של כל אדם כדי לטמא או לטהר אותם, חוץ מהנגעים של עצמו. הבעל שם טוב דורש משנה זו ומסביר שאדם רואה את החסרונות (הנגעים) של כולם- אבל לא את החסרונות של עצמו.

קל מאד לראות את השלילי אצל אנשים אחרים, אבל קשה לראות את החסרונות של עצמנו. האיסור לדבר לשון הרע מלמד אותנו להיזהר מאד כאשר אנחנו מדברים על אחרים. כדאי לקחת את דברי רבי ישראל סלנטר ללב- הדרך הנכונה להתרומם ולהתעלות היא לשפר את עצמנו ולא על ידי השפלת אחרים.

הדרשה על הפסוק היא מהספר וידבר משה. דרשה זו ודברי הבעש"ט מובאים בספר תורה לדעת.